होराइजन र प्याट्रिओटिकको जित
खड्गप्रसाद गौचन मेमोरियल अन्डर १६ राष्ट्रिय क्रिकेट प्रतियोगिताको ग्रुप बीअन्तर्गतको खेलमा शुक्रबार न्यु होराइजन र प्याट्रिओटिक विजयी भएका छन् ।
तिलोत्तमा — खड्गप्रसाद गौचन मेमोरियल अन्डर १६ राष्ट्रिय क्रिकेट प्रतियोगिताको ग्रुप बीअन्तर्गतको खेलमा शुक्रबार न्यु होराइजन र प्याट्रिओटिक विजयी भएका छन् ।पहिलो खेलमा टस जितेर ब्याटिङ गरेको देउखुरी क्रिकेट एकेडेमीले २३ दशमलब १ ओभरमा सबै विकेट गुमाई ७९ रन बनायो । उसका लागि प्रकाश ठकुरीले २८ बलमा २४, नितेश न्यौपानेले ३३ बलमा १८ रन जोडे । त्यस्तै, निर्मल गुरुङले २७ बलमा १९ रन बनाए भने अन्य ब्याट्सम्यानले दोहोरो अंक बनाउन सकेनन् । देउखुरीविरुद्ध बलिङ गर्दै न्यु होराइजनका सुभम खनालले ४ तथा सुमित पराजुली र सुरज खड्काले समान २/२ विकेट लिए ।जवाफी ब्याटिङमा उत्रिएको न्यु होराइजनका खेलाडीले १२ दशमलब ३ ओभरमा २ विकेटको क्षतिमा लक्ष्य भेट्टाए । उसका लागि ब्याट्सम्यान अमर मिश्राले २८ बलमा २३ रन, ईजाजुल हकले १४ बलमा १३ रन र सिब्रिन श्रेष्ठले नटआउट १० बलमा ११ रन बनाउन सफल भए । खेलमा न्यु होराइजनका सुभम खनाल म्यान अफ द म्याच घोषित भए ।त्यस्तै टस जितेर ब्याटिङ गरेको प्याट्रिओटिक क्रिकेट ट्रेनिङ सेन्टरले २४ ओभर ५ बलमा १ सय १ रन बनायो । उसका लागि भोपाल दंगोलले ६९ बलमा ५३ र सन्तोष सिंहले ३१ ब्लमा १९ रनको योगदान गरे । बलिङमा धनगढीका पारस रोकाले ४ दशमलब ४ ओभरमा १७ रनमात्र दिई ३ विकेट लिन सफल भए । १ सय २ रनको टार्गेट पछ्याउन मैदानमा उत्रिएको धनगढी १६ ओभरमै अलआउट हुन पुग्यो । खेलमा ५ विकेटको सफलता पाएका सौजन घिमिरे म्यान अफ द म्याच बने ।खेलमा शनिबारदेखि सेमिफाइनलका म्याच सञ्चालन हुने आयोजक स्टार क्रिकेट एकेडेमीका संचालक शक्री गौचनले जानकारी दिए । शनिबारको पहिलो सेमिफाइनलमा काशी नोबेल एकेडेमी र देउखुरी क्रिकेट एकेडेमी भिड्नेछन् भने दोस्रो खेलमा न्यू होराइजन र स्टार क्रिकेट एकेडेमीबीच प्रतिस्पर्धा हुनेछ ।